СЗО : Пандемията се ускорява Тедрос Аданом Гебрейесус призова страните към още по - агресивна и целенасочена борба с вируса Пандемията от COVID - 19 се ускорява , а броят на смъртните случаи по света продължава да нараства , но все още е възможно да се промени траекторията , като се продължи борбата с вируса . Това предупреди в понеделник по време на виртуален брифинг генералният директор на Световната здравна организация Тедрос Аданом Гебрейесус , цитиран от световните агенции . Гебрейесус посочи , че COVID - 19 е далеч от затихването и призова държавите да действат докато все още е възможно да променят траекторията на пандемията . „ Бяха нужни 67 дни от първия докладван случай , за да достигнем първите 100 000 , 11 дни за вторите 100 000 и само 4 дни за третите 100 000 случаи “ , каза той . „ Не сме безпомощни свидетели на това . Можем да променим траекторията на тази пандемия ” , изрази увереност Гебрейесус . Той призова да се засилят действията и даде пример с футбола : „ Не можете да спечелите футболен мач само като се защитавате . Трябва и да атакувате ” , каза д - р Тедрос . „ Физическото дистанциране може да купи време чрез забавяне на разпространението , но това са защитни мерки , които няма да ни помогнат да спечелим борбата ” , предупреди още той . „ За да спечелим , трябва да атакуваме вируса с агресивна и целенасочена тактика ” , каза Гебрейесус , като отново призова за тестване на всеки подозиран случай , изолиране и грижа за всеки потвърден случай и проследяване и карантиране на всички контактни лица . Въпреки че призова да се продължи борбата , генералният директор на СЗО призна , че редица държави не могат да предприемат по - агресивни мерки поради липса на ресурси и достъп до тестове . Тедрос отново отбеляза , че понастоящем няма лечение , за което е доказано , че е ефективно срещу COVID - 19 и предупреди срещу употребата на лекарства , за които не е показано , че действат срещу болестта .